L-Erbgħa, 14 ta' Frar 2018: Ras ir‐Randan, fis‐6:30 p.m., Monsinjur Arċisqof iċċelebra l‐Quddiesa tal‐Erbgħa tal‐Irmied, fil‐Konkatidral ta' San Ġwann, il‐Belt Valletta. Il‐Quddiesa ixxandret 'live' fuq il‐YouTube Channel tal‐Knisja f'Malta. L-omelija tal-Arċisqof Charles J. Scicluna – Fil-Konkatidral ta' San Ġwann, Valletta Fil-bidu ta' dan l-istaġun solenni, il-Kelma ta' Alla għandha urġenza partikolari. "Araw, issa hu ż-żmien tajjeb, araw, issa hu jum is-salvazzjoni" (2 Kor 6, 2). L-ewwel sentiment fil-qalb tagħna llum huwa sentiment ta' gratitudni. Lill-Mulej ngħidulu 'grazzi' talli qed jagħtina żmien tajjeb, qed jagħtina jum ta' salvazzjoni biex il-ħajja tagħna tkun ħajja aħjar. Il-Mulej, fil-liturġija tal-lum, jitkellem diversi drabi dwar il-qalb tal-bniedem. U aħna u nsellmu l-Kelma ta' Ġesu fl-akklamazzjoni qabel l-Evanġelju, smajna l-eżortazzjoni ta' Salm 94: "Illum la twebbsux qalbkom, iżda isimgħu leħen il-Mulej" (S 94, 8). Dan huwa l-istaġun fejn il-qalb tagħna tinħall mill-ebusija tagħha, mill-isklerożi tagħha, biex tiftaħ lilha nnifisha għall-kelma ta' Alla u għall-imħabba tiegħu li hija ħniena, li ssaffi u li tittrasforma. "Oħloq fija qalb safja, o Alla u spirtu qawwi ġedded fija" (S 50, 12). Il-kliem ta' Salm 50, tal-Miserere, jitkellem dwar din il-qalb li l-Mulej isaffi u jippurifika, din il-qalb li, għalkemm ibbieset bl-egoiżmu u bl-irwiefen tal-passjonijiet, tinsab quddiem il-Mulej bħala qalb niedma, qalb lesta għall-konverżjoni. "Ċarrtu qalbkom mhux ilbieskom" (Ġoel 2, 12). Anke fl-Ewwel Qari, it-tema tal-qari terġa' tirritorna għaliex din il-mixja li bdejna, il-mixja tar-Randan, hija xi ħaġa li trid tbiddel il-qalb tagħna. Mhijiex kwistjoni biss ta' osservanza esterna jew esterjuri imma l-ħniena tal-Mulej nilqgħuha daqskemm il-qalb tagħna tiċċarrat beraħ għall-Mulej li jrid isalvaha. Għalhekk, il-kamra ta' ġewwa li fiha aħna nsumu, li fiha aħna nitolbu, u li fiha nagħmlu karità, hija l-ewwel nett il-qalb tagħna għaliex il-karità li nagħmlu, it-talb li nitolbu, u s-sawm li nsumu, iridu jibdew mill-qalb. Mhijiex kwistjoni li jkollna xhieda minn barra, biżżejjed għalina x-xhud li hu fil-moħbi u jara dak li hu moħbi. Il-Mulej li jara fil-moħbi jroddilna hu. Għalhekk f'dan l-istaġun tar-Randan nitolbu lill-Mulej biex il-qalb tagħna ssir tixbah lil tiegħu. Arċisqof ta' Malta Il-Qari tal-Quddiesa: Qari I: Ġoel 2, 12-18 Salm: 50 (51), 3-4.5-6a.12-13.14 u 17 Evanġelju: Mt 6, 1-6.16-18
Dan ir-Randan irid jibda mill-qalb – L-Arċisqof